2 muna  0,5 tl soola  2 dl õunamoosi  (paar tl suhkrut*)  0,5 tl soodat  175 g jahu  1 dl piima  0,5-1 tl kaneeli  võid praadimiseks    Klopi munad soolaga kergelt läbi. Lisa õunamoos, sooda ja jahu. Kui moos pole väga magus, võid lisada ka suhkrut. Vala juurde piim ning vastavalt maitsele ka kaneeli. Kuumuta pann keskmisele kuumusele.  Vala pannile törts õli ning sulata selles killuke võid (õli on selleks, et või kärssama ei läheks). Tõsta tainas supilusikaga pannile. Prae kooke, kuni peale tekivad kerged mullid ning alt paistab ilus kuldne. Pööra koogid ümber ning prae ka  sealt poolt kuldkollaseks. Korda ülejäänud taignaga, kuni su ees laiutab ilus kuhi pannkooke.    Parim kaaslane neile on õunamoos ning soovil ka törts hapukoort.        ***    Tegelikult ootab praegu 2  soolast ja imemaitsvat retsepti postitamist. Aga täpselt nagu mul tekkis eilsel ülikiirel pühapäevahommikul isu neid süüa, tekkis mul nüüd isu nad siia postitada. Lõpuks ometi saan ma seda viimast ka teha, kuna täna on tõesti esimene hingetõmbe hetk kodumaa sünnipäevast saati. Ülikool, see pole naljaasi. :)        Aga kui pannkookidele tagasi, siis väikese positiivsuse-laksu andsid nad kiirele ajale küll. Õuna-kaneeli maitse pannkoogis oli mõnusalt üllatav. Õunamoos sobis sinna juurde ka nagu rusikas silmaauku (Loogika: ega küll küllale liiga tee :)) ning nõnda tühjeneski, täiesti märkamatult, üks moosipurk, mis juba ligi 2 aastat oma aega oodanud oli. Lisaboonusena sain nende pannkookidega osaledaka seekordsel  (pannkoogiteemalisel) nami-nami kooskokkamisel.